Penny Sparrow sterfPenny Sparrow. (Foto: Facebook) Penny Sparrow, die vrou wat aan naamskending skuldig bevind is nadat sy op Facebook na swart strandgangers as ape verwys het, is vanoggend omstreeks 05:00 in Scottburgh in haar lewensmaat se arms dood. Sparrow, ŉ voormalige KwaZulu-Natalse eiendomsagent, het in Januarie 2016 die inskrywing op Facebook gemaak, waarna die ANC haar daarvoor hof toe gesleep het. Sparrow het eers voor die gelykheidshof verskyn en is daarna skuldig bevind aan crimen injuria. Sy is beboet nadat sy ŉ pleitooreenkoms met die staat aangegaan het. Sy moes R150 000 aan die Oliver en Adelaide Tambo-stigting vir haar rassistiese uitlatings betaal, maar die stigting het geweier om die geld te aanvaar en destyds daarna as “rassistiese geld” verwys. Sy het destyds in die hof emosioneel geraak toe sy ŉ brief waarin sy verskoning vir haar gedrag vra, voorgelees het. Sy het gesê sy het besef wat sy gedoen het, was verkeerd en het om vergifnis gevra. Maroela Media verneem Sparrow het die afgelope ruk kwaai gesukkel met haar gesondheid. Sy het longkanker gehad wat glo na die res van haar liggaam versprei het. Haar diabetes het haar behandeling glo verder bemoeilik. Sparrow het sedert Desember by haar dogter op Scottburgh in ŉ woonstel gebly nadat sy vroeër in Boksburg gewoon het. Sy het ná die voorval na bewering heelwat rondgetrek om verdere openbare aandag te probeer vermy. Sy het nog ŉ seun wat in Brittanje woon.